KOMISIJAS ĪSTENOŠANAS REGULA (ES) 2023/61

(2023. gada 5. janvāris)

par atļauju endo-1,4-beta-glikanāzes, kas iegūta no Aspergillus niger CBS 120604, preparātu, endo-1,3(4)-beta-glikanāzes, kas iegūta no Aspergillus neoniger MUCL 39199, preparātu, endo-1,4-beta-ksilanāzes, kas iegūta no Trichoderma citrinoviride MUCL 39203, preparātu un endo-1,4-beta-ksilanāzes, kas iegūts no Trichoderma citrinoviride CBS 614.94, preparātu lietot par barības piedevām visu sugu dzīvniekiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1831/2003 (2003. gada 22. septembris) par dzīvnieku ēdināšanā lietotām piedevām (1) un jo īpaši tās 9. panta 2. punktu,

tā kā:

(1) Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas pamatojums un kārtība. Minētās regulas 10. panta 2. punktā paredzēts, ka piedevas, kuru lietošana atļauta saskaņā ar Padomes Direktīvu 70/524/EEK (2), ir jāizvērtē atkārtoti. Ar Regulas (EK) Nr. 1831/2003 10. panta 7. punktu ir noteikti īpašie noteikumi par tādu produktu laišanu tirgū un lietošanu, kas Savienībā tiek lietoti par skābbarības piedevām.

(2) Endo-1,4-beta-glikanāzes, kas iegūta no Aspergillus niger CBS 120604, preparāts, endo-1,3(4)-beta-glikanāzes, kas iegūta no Aspergillus neoniger MUCL 39199, preparāts, endo-1,4-beta-ksilanāzes, kaa iegūts no Trichoderma citrinoviride MUCL 39203, preparāts un endo-1,4-beta-ksilanāzes, kas iegūts no Trichoderma citrinoviride CBS 614.94, preparāts saskaņā ar Regulas (EK) Nr. 1831/2003 10. panta 1. punkta b) apakšpunktu kā esoši visu sugu dzīvniekiem paredzēti produkti, kuri pieder pie skābbarības piedevu funkcionālās grupas, tika ierakstīti Lopbarības piedevu reģistrā (3).

(3) Saskaņā ar Regulas (EK) Nr. 1831/2003 10. panta 7. punktu, lasītu saistībā ar tās 10. panta 2. punktu un 7. pantu, ir iesniegts pieteikums uz atļauju endo-1,4-beta-glikanāzes, kas iegūta no Aspergillus niger CBS 120604, preparātu, endo-1,3(4)-beta-glikanāzes, kas iegūta no Aspergillus neoniger MUCL 39199, preparātu, endo-1,4-beta-ksilanāzes, kas iegūta no Trichoderma citrinoviride MUCL 39203, preparātu un endo-1,4-beta-ksilanāzes, kas iegūta no Trichoderma citrinoviride CBS 614.94, preparātu lietot par barības piedevu visu sugu dzīvniekiem. Pieteikuma iesniedzējs ir lūdzis minētos preparātus klasificēt piedevu kategorijā “tehnoloģiskās piedevas” un funkcionālajā grupā “skābbarības piedevas”. Pieteikumam ir pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

(4) Eiropas Pārtikas nekaitīguma iestāde (“Iestāde”) 2018. gada 7. marta (4) un 2022. gada 29. jūnija (5) atzinumos secināja, ka, ievērojot ierosinātos izmantošanas nosacījumus, attiecīgie preparāti kaitīgi neietekmē ne dzīvnieku vai patērētāju veselību, ne vidi. Iestāde arī secināja, ka datu trūkuma dēļ nav iespējams izdarīt secinājumus par barības piedevai piemītošajām ādas un acu kairinātāja īpašībām un par tās potenciālu sensibilizēt ādu. Aktīvās vielas olbaltumvielas dabas dēļ šie preparāti būtu jāuzskata par potenciāliem elpceļu sensibilizatoriem. Iestāde 2022. gada 29. jūnija atzinumā secināja, ka preparāti var uzlabot tādas skābbarības ražošanu, kas iegūta no viegli, mēreni un grūti ieskābējamiem lopbarības materiāliem. Tā arī ir verificējusi ar Regulu (EK) Nr. 1831/2003 izveidotās references laboratorijas iesniegto ziņojumu par metodēm, ar kurām šīs barības piedevas analizē barībā.

(5) Endo-1,4-beta-glikanāzes, kas iegūta no Aspergillus niger CBS 120604, preparāta, endo-1,3(4)-beta-glikanāzes, kas iegūta no Aspergillus neoniger MUCL 39199, preparāta, endo-1,4-beta-ksilanāzes, kas iegūta no Trichoderma citrinoviride MUCL 39203, preparāta un endo-1,4-beta-ksilanāzes, kas iegūta no Trichoderma citrinoviride CBS 614.94, preparāta novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc minētos preparātus būtu jāatļauj lietot. Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka, jo īpaši uz piedevas lietotāju, veselību.

(6) Nekaitīguma apsvērumi neliek attiecīgo preparātu atļaujas nosacījumu grozījumus piemērot nekavējoties, tāpēc ir lietderīgi paredzēt pārejas periodu, lai ieinteresētās personas varētu sagatavoties no atļaujas izrietošo jauno prasību izpildei.

(7) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Atļauja Pielikumā specificētos preparātus, kas pieder pie piedevu kategorijas “tehnoloģiskās piedevas” un funkcionālās grupas “skābbarības piedevas”, ir atļauts lietot par dzīvnieku barības piedevām, ievērojot pielikumā noteiktos nosacījumus.

2. pants Pārejas pasākumi 1. Pielikumā specificētos preparātus un šos preparātus saturošus premiksus, kuri ražoti un marķēti pirms 2023. gada 26. jūlija saskaņā ar noteikumiem, kas bija piemērojami pirms 2023. gada 26. janvāra, arī turpmāk drīkst laist tirgū un izmantot, līdz beidzas krājumi. 2. Tādus pielikumā specificētos preparātus saturošus barības maisījumus un barības sastāvdaļas, kuri paredzēti produktīviem dzīvniekiem un ražoti un marķēti pirms 2024. gada 26. janvāra saskaņā ar noteikumiem, kas bija piemērojami pirms 2023. gada 26. janvāra, arī turpmāk drīkst laist tirgū un izmantot, līdz beidzas krājumi. 3. Tādus pielikumā specificētos preparātus saturošus barības maisījumus un barības sastāvdaļas, kuri paredzēti neproduktīviem dzīvniekiem un ražoti un marķēti pirms 2025. gada 26. janvāra saskaņā ar noteikumiem, kas bija piemērojami pirms 2023. gada 26. janvāra, arī turpmāk drīkst laist tirgū un izmantot, līdz beidzas krājumi.

3. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2023. gada 5. janvārī Komisijas vārdā – priekšsēdētāja Ursula VON DER LEYEN

(1) OV L 268, 18.10.2003., 29. lpp.

(2) Padomes Direktīva 70/524/EEK (1970. gada 23. novembris) par barības piedevām (OV L 270, 14.12.1970., 1. lpp.).

(3) Lopbarības piedevu reģistrā: endo-1,4-beta-glikanāze, kas iegūta no Aspergillus niger CBS 120604, tika norādīta kā celulāze, kas iegūta no Aspergillus niger CBS 120604; endo-1,3(4)-beta-glikanāze, kas iegūta no Aspergillus neoniger MUCL 39199, tika norādīta kā beta-glikanāze, kas iegūta no Aspergillus niger MUCL 39199 vai Aspergillus tubingensis MUCL 39199; endo-1,4-beta-ksilanāze, kas iegūta no Trichoderma citrinoviride MUCL 39203, tika norādīta ksilanāze, kas iegūta no Trichoderma longibrachiatum MUCL 39203 vai Trichoderma koningii MUCL 39203; endo-1,4-beta-ksilanāze, kas iegūta no Trichoderma citrinoviride CBS 614.94, tika norādīta ka ksilanāze, kas iegūta no Trichoderma longibrachiatum CBS 614.94.

(4) EFSA Journal 2018, 16(4):5224.

(5) EFSA Journal 2022, 20(7):7425.